Gedagte vir die dag: Kan ons God se planne verstaan?Foto: pixabay.com Dit is die wil van my Vader dat elkeen wat die Seun sien en in Hom glo, die ewige lewe besit; en Ek sal hom op die laaste dag opwek. (Johannes 6:40) Die Barna-organisasie in die VSA het bevind 64% van nie-kerklike jongmense worstel met onbeantwoorde vrae oor geloof. En die Covid-19-pandemie het natuurlik ook baie vrae oor lewe en dood laat ontstaan – ook hier in Suid-Afrika. Was dié wat gesterf het se strepies getrek, soos wat party mense dink? Of sal ons later verstaan hoekom dit gebeur het, soos wat ander sê? Hoe beantwoord ons vrae soos hierdie? Wel, ons skuld vraagstellers ’n beter gesprek en ander vrae. Ons moet mense help om God beter te verstaan. Die Bybel sê immers nie “wat gebeur, gebeur” nie. God is nie ’n gevangene van sy eie planne nie. En mense is ook nie sy willose marionette nie. Mense wat so oor God dink, projekteer eintlik idees oor die noodlot op Hom. Ja, God is soewerein. Maar sy wil is geanker in Christus. Vanuit hierdie onbreekbare geloofsband met Hom word lewe en dood nou bedink, beleef en ervaar. Daarom is die krities-belangrike vraag van die Nuwe Testament: “Kan enigiets ons skei van die liefde van God?” Hierop antwoord tekste soos Romeine 8 hardop nee. Nóg lewe nóg dood kan God se mense uit sy hand skeur. Om dit te verstaan, is om te verskuif na ’n nuwe relasionele verstaan en na ’n lewende belewenis van God. Dan is sy raadsplan skielik nie meer ’n raaisel wat niemand ooit kan verstaan nie. Bron: Gereed vir vandag deur Stephan Joubert Uitgewer: Christelike Uitgewersmaatskappy/CUM